VS001522
Datum: 1996-04-20T02:00:00.000+02:00
datum_sodbe_i_stopnje: 2002-03-21T00:00:00.000Z
podrocje: višina odškodnine za nepremoženjsko škodo
institut: telesne bolečine - strah - skaženost - zmanjšanje življenjske aktivnosti
skupina: poškodbe hrbtenice in reber in njihove posledice - poškodbe prsne in trebušne votline in njihove posledice
fischer: hudi primeri
odskodnina: 7.850.000,00 SIT
opombe: II Ips 639/2004. Revizija tožeče stranke je bila zavrnjena.
sodisce: Vrhovno sodišče

## Oškodovanec

**Spol:**

moški

**Starostna skupina:**

od 55 do 60 let

Duhovnik.

## Škodni dogodek

Prometna nesreča.

## Poškodba

Dvojni prelom reber od 3. do 12. na desni strani, obsežna podpludba desne polovice prsnega koša in raztrganina spodnjega dela desnih pljuč.

## Telesne bolečine

4.000.000,00 SIT Oškodovanec je trpel trajne zelo hude telesne bolečine 4 tedne. Nato so bile še mesec dni prisotne srednje hude telesne bolečine in nato do prve kontrole v mesecu juliju še občasne hude bolečine, tudi v trajanju enega meseca. Nato je 10 mesecev trpel še lahke telesne bolečine. Po opravljenem tretjem operativnem posegu zaradi odstranitve fiksacijskega materiala, so se ponovile hude telesne bolečine, ki so trajale vse do odhoda iz bolnišnice, to je en teden. Doma so bile bolečine prisotne v hudi obliki še dva tedna, nakar so se zmanjševale do lahkih in občasnih lahkih bolečin, katere oškodovanec trpi še sedaj.

#### Hospitalizacija

Po prometni nezgodi je bil hospitaliziran od 20.4.1996 do 13.5.1996. V tem času sta mu bila opravljena dva operacijska posega, v katerih so mu zašili raztrgana pljuča in mu vsadili kompresijske tampone ter opravili fiksacijo polomljenih reber.

Ponovno je bil hospitaliziran v oktobru 1997, ko mu je bil opravljen še tretji operativni poseg zaradi odstranitve vstavljenih kovinskih ploščic in vijakov. Takratna hospitalizacija je trajala 2 tedna.

#### Ambulantno zdravljenje

Številni redni pregledi pri specialistih in izbranem zdravniku.

#### Rehabilitacija

Opravljal je dihalne vaje, inhalacije in razgibavanja.

#### Nevšečnosti med zdravljenjem

Prejemal je analgetike, zakar je imel vstavljen kateter ob hrbtenični kanala. Priključen je bil na umetna pljuča in dobival transfuzijo. Podvržen je bil rentgenskim slikanjem. Tudi po odpustu iz bolnišnice je jemal analgetike.

## Strah

600.000,00 SIT Utrpel je primarni strah za življenje, nakar pa še strah zaradi dveh nujnih operativnih posegov v kratkem časovnem obdobju, kateri se je pojavljal zaradi hudih telesnih bolečin, občasnega težkega dihanj ter ogroženosti njegovega življenja. Ta strah je trajal 4 tedne. Nato je trpel še strah pred tem, kako se bodo zacelili številni prelomi, kako se bodo popravila raztrgana pljuča in kako bo lahko dihal. Tudi ta strah je bil prisoten 4 tedne v času hospitalizacije. Po odpustu iz bolnišnice se je sekundarni strah nekoliko zmanjšal, nato pa je bil zaradi stalno prisotnih bolečin in težkega dihanja prisoten vse do tretjega operativnega posega v oktobru 1997, torej 16 mesecev. Ponovno se je strah intenziviral zaradi tretjega operativnega posega in je trajal ves čas hospitalizacije, nato pa še vsaj en mesec po odpustu iz bolnišnice.

## Zmanjšanje življenjske aktivnosti

3.000.000,00 SIT Zaradi številnih prelomov reber se je zmanjšala gibljivost prsnega koša in desnega ramenskega sklepa, zaradi raztrganine pljuč pa je oslabela pljučna funkcija. Vitalna kapaciteta pljuč se je zmanjšala za 19%, povečal se je rezidualni volumen ter znižala minutna ventilacija za 50%, kar predstavlja težko stopnjo motnje ventilacije, kar potrjuje slabše delovanje pljuč kot trajno posledico. Zaradi tega veliko težje opravlja poklic duhovnika, ki zahteva vsakodnevno daljše glasne govore in petje. Za oškodovanca so dokaj utrujajoči dolgi razgovori z drugimi osebami, zato mu pogosto med govorom zmanjkuje glasu in zraka. Sedaj se izogiba druženju, saj ne zmore več burnih dolgih razgovorov in petja, kar se je dogajalo v krogu njegovih bližnjih, s katerimi se je družil. Zaradi težav z dihanjem je moral popolnoma opustiti planinarjenje in kolesarjenje.

## Skaženost

250.000,00 SIT V višini 6. rebra je vidna prečno potekajoča brazgotina, ob njej je nekaj manjših do 3 cm velikih brazgotin po vstavljenih drenih. Ta brazgotina ga moti posebej poleti na kopališču, sicer pa je pokrita z obleko.

---

ZOR člen 200, 203